A BIZOTTSÁG 2009/152/EK IRÁNYELVE
(2009. november 30.)
a 91/414/EGK tanácsi irányelvnek a karbendazim hatóanyag I. mellékletébe történő felvételének lejárati ideje tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (1) bekezdése második albekezdésének második francia bekezdésére,
mivel:
(1)
A 2006/135/EK bizottsági irányelv (2) hatóanyagként felvette a karbendazimot a 91/414/EGK irányelv I. mellékletébe. A felvétel 2009. december 31-én hatályát veszti.
(2)
Kérelemre, legfeljebb tíz évre, meg lehet újítani egy hatóanyag felvételét. 2007. augusztus 6-án a bejelentőtől ilyen kérelem érkezett a Bizottsághoz az említett hatóanyag felvételének megújítására.
(3)
Kérelmének alátámasztására a bejelentő 2008. január 10-én technikai dokumentációt nyújtott be a referens tagállamhoz, Németországhoz. Németország 2009. július 27-re elkészítette újraértékelési jelentéstervezetét. Az Európai Élelmiszerbiztonsági Hatóságnak szakértői értékelést kell készítenie az ügyben.
(4)
Mivel a megújításra irányuló eljárást nem volt lehetséges befejezni a karbendazim felvételének lejárta előtt, és a megújítás iránti kérelmet időben nyújtották be, a 91/414/EGK irányelv 5. cikkének (5) bekezdésével összhangban az eljárás befejezéséhez szükséges időszakra meg kell újítani a felvétel lejárati idejét.
(5)
A 91/414/EGK irányelvet ezért ennek megfelelően módosítani kell.
(6)
Az ezen irányelvben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 91/414/EGK irányelv mellékletében a 149. sorszám alatt (Karbendazim (megnevezetlen sztereokémia) CAS-szám: 10605-21-7 CIPAC-szám: 263) a hatodik oszlopban (Felvétel lejárata) a „2009. december 31.” szöveg helyébe a „2010. december 31.” szöveg lép.
2. cikk
A tagállamok legkésőbb 2009. december 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.
Ezek a rendelkezések 2010. január 1-jétől alkalmazandók.
A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2009. november 30-án.